康熙字典【申集下】【衣部】 袆·康熙笔画:15　·部外笔画:9《唐韵》许归切《集韵》《韵会》吁韦切,音晖。《玉篇》后祭服也。《礼·玉藻》王后袆衣。《释名》王后之上服曰袆衣,画翟雉之文于衣也。伊洛而南,雉靑质五色备曰翬,鹞翬画鹞雉之文于衣也。又《篇海》雨非切,音韦。《类篇》与帏同,囊也。《尔雅·释器》妇人之袆谓之缡。《注》即今之香缨也。袆邪交落带系于体,因名为袆。又《类篇》蔽膝也。《扬子·方言》蔽膝,江淮之间谓之袆,或谓之袚,自关而东谓之蔽膝。又美也。《张衡·东京赋》汉帝之德,侯其袆而。又《唐韵古音》与委通。《王应麟·诗考》袆隋即委蛇,出《韩诗内传》。《汉卫尉衡方(卫尉卿衡方碑)》袆隋在公。又音猗。人名。《前汉·王子侯表》安侯袆嗣。又音鞠。《礼·玉藻》再命袆衣。《注》袆读为鞠。